钦定古今图书集成/明伦汇编/宫闱典/第128卷 > 杨思勗
## 钦定古今图书集成/明伦汇编/宫闱典/第128卷 > 杨思勗

按《唐书宦者传》：“思勗，罗州石城人，本苏氏，冒所养姓。
少给事内侍省，从元宗讨内难，擢左监门卫将军，帝
倚为爪牙。开元初，安南蛮渠梅叔鸾叛，号黑帝，举三
十二州之众，外结林邑、真腊、金邻等国，据海南，众号
四十万。思勗请行，诏募首领子弟十万，与安南大都
护光楚客，繇马援故道出不意，贼骇眙不暇谋，遂大”
败，封尸为京观而还。十二年，五溪首领覃行章乱，诏
思勗为黔中招讨使，率兵六万往执行章，斩首三万
级，以功进辅国大将军，给禄俸防阁。从封泰山，进骠
骑大将军，封虢国公。邕州封陵獠梁大海反，破宾、横
等州，思勗又平之，禽大海等三千人，讨斩支党皆尽。
泷州蛮陈行范自称天子，其下何游鲁号“定国大将
军”、冯璘南越王，破州县四十。诏思勗发永、道、连三州
兵、淮南弩士十万，袭斩游鲁、璘于阵。行范走盘辽诸
洞，思勗悉众穷追，生缚之，坑其党六万，获马金银钜
万计。卒，年八十馀。思勗鸷忍，敢杀戮，所得俘，必剥面
剺脑，褫发皮以示人，将士惮服，莫敢视，以是能立功。
内给事牛仙童纳张守珪赂，诏付思勗杀之。思勗缚
于《格棰》，惨不可胜，乃探心截手足，剔肉以食，肉尽乃
得死。楚客者，乐安人，后历桂州都督致仕，封松滋县
侯。

按《旧书书宦官传》：“思勗以奄从事内侍省，预讨李多
祚功，超拜银青光禄大夫、行内常侍。思勗有膂力，残忍好杀，从临淄王诛韦氏，遂从王为爪士，累迁右监
门卫将军。开元二十八年卒。”